בית האופנה הספרדי Loewe והמנהל הקריאטיבי העומד בראשו – ג'ונתן אנדרסון, זוכים בדרך כלל לסיקורים אוהדים, אך בסוף השבוע האחרון הדיבור העוטף התחלף בעליהום ביקורתי שעשה הדים. במרכז השיח: חליפת פסים מתוך קולקציית קפסולה שהוקדשה לעבודתו ולמורשתו היצירתית של אמן הקרמיקה הבריטי וויליאם דה מורגן.
כבר עם חשיפתה של חליפת הפסים השחורה-לבנה, בית האופנה ספג תגובות המבקרות את הדמיון חסר הטעם למדי הפסים שנלבשו במחנות הריכוז, אך מי שהעלה את הנושא לדיון גלובלי היה חשבון האינסטגרם האקטיביסטי Diet Prada, שנחשב לכלב השמירה חושף העוולות והפרשנויות השגויות של עולם האופנה.
הפרסום של Diet Prada הפך במהרה לוויראלי. אלפי תגובות של עוקבים מסביב לעולם שראו בחליפה אובייקט פוגעני נכתבו, ובסופו של דבר בית האופנה גם פרסם התנצלות רשמית בה נאמר שהחליפה נוצרה ללא כוונות זדון, ובוודאי שללא שום קשר לאחד מהאירועים הכי קשים בהיסטוריה האנושית. "זו בהחלט לא הייתה הכוונה שלנו ואנחנו מתנצלים בפני כל מי שמרגיש שהפגנו חוסר רגישות לזיכרונות מקודשים".
עוד הבהירה ההודעה הרשמית כי הפריטים הוסרו מהקולקציה וכבר אינם ניתנים לרכישה. למרות ההודעה ולמרות שהיא אינה זמינה לקניה באתר של בית האופנה, חולצת החליפה מעוררת המחלוקת עדיין מוצגת לראווה בחנות האונליין SSENSE ומלבה את זעם הגולשים.
ב-2014 רשת האופנה המהירה זארה עמדה במרכז פרשה דומה, כשהציעה לרכישה פיג'מת ילדים מפוספסת שבחזיתה כוכב שהזכיר קצת יותר מדי את הטלאי הצהוב. גם אז החברה הוציאה הודעת התנצלות והסירה אותו מידית מהמדפים והחנויות, אך נראה שעולם האופנה לא הפיק לקחים.
קשה לראות זאת.
מזעזע . בעולמנו יש הרבה לא אנושיים.לצערנו.